32005R0448
L 074/5
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 448/2005 НА КОМИСИЯТА
от 15 март 2005 година
за изменение на Регламент (ЕИО) № 3880/91 на Съвета относно предоставянето на статистически данни за номиналния улов на държавите-членки, които извършват риболов в североизточната част на Атлантическия океан
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 3880/91 на Съвета от 17 декември 1991 г. относно предоставянето на статистически данни за номиналния улов на държавите-членки, които извършват риболов в североизточната част на Атлантическия океан (1), и по-специално член 2, параграф 3 от него,
като има предвид, че:
(1)
На годишното си заседание през ноември 2002 г. Комисията по риболов в Североизточния Атлантик (North East Atlantic Fisheries Commission (NEAFC) препоръча, с оглед на усъвършенстването на управлението на рибните запаси в международните води под нейна юрисдикция, към международните агенции, отговарящи за събирането и компилирането на статистически данни за улова, да бъде отправено искане да внедрят подходящо подразделяне на статистическите райони.
(2)
Работната група по дълбоководен риболов на Международния съвет за изследване на морето (International Council for the Exploration of the Sea (ICES) е препоръчал обособяване на подучастъци в статистическите участъци на североизточната част на Атлантическия океан, за да се идентифицират по-добре районите за дълбоководен риболов.
(3)
Решението на Международната комисия за риболова в Балтийско море да управлява рибните запаси на участък 28 на Балтийско море като две отделни секции изисква наличието на стастистически данни за тези секции.
(4)
ICES, по препоръка на Консултативния комитет за управление на рибарството, е изложил съответно искане пред Организацията на ООН за прехрана и земеделие (ФАО) да внесе изменения в издадения от нея въпросник „Statlant 27A“, като изиска от националните власти да представят по-подробни статистически данни за уловите в определни участъци от североизточната част на Атлантическия океан.
(5)
Мерките, предвидени в настоящия регламент, са в съответствие със становището на Постоянния комитет по земеделска статистика, създаден с Решение 72/279/ЕИО на Съвета (2),
ПРИЕ НАСТОЯЩИЯ РЕГЛАМЕНТ:
Член 1
Приложения II и III към Регламент (ЕИО) № 3880/91 се заменят съответно с приложения I и II към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 15 март 2005 година.